Diego Villares

Diego Villares Yáñez, nado en Samarugo (Vilalba) o 17 de xuño de 1996, é un futbolista galego que xoga de centrocampista no Deportivo da Coruña, da Segunda División, club do que é o capitán.

 Traxectoria 

 Racing Vilalbés (2006-2018) 
Formouse futbolisticamente no Racing Vilalbés, comezando nas categorías inferiores ata chegar ao primeiro equipo, co que debutou en Terceira División na parte final da tempada 2013/14 estando aínda en idade xuvenil. Na seguinte tempada continuou no equipo xuvenil pero xogando con máis asiduidade no primeiro equipo, co que disputou 24 partidos, anotando 5 goles. Na súa etapa xuvenil xogaba como pivote ofensivo, mentres que na escuadra sénior o adestrador Óscar Gilsanz escorouno cara a banda dereita.

Xa asentado no primeiro equipo, xogou os seguintes tres anos en Terceira, sendo titular en case todos os partidos. Nesta etapa disputou unha fase de ascenso a Segunda B na 2017/18 e converteuse no xogador máis importante do equipo. 

 Fabril (2018-2021) 
En maio de 2018 fichou polo Deportivo Fabril, en Segunda División B. Debutou na primeira xornada de liga fronte ao Internacional de Madrid e marcou o seu primeiro gol na categoría en Pasarón, fronte ao Pontevedra. Con todo, no filial deportivista adestrado primeiro por Tito Ramallo e logo por Sergi Pellicer, non tivo continuidade, e no inverno foi cedido ao seu antigo club, o Racing Vilalbés.

 Cesión ao Racing Vilalbés (2019) 
Cando volveu ao Racing Vilalbés, o equipo atopábase nunha situación moi diferente á que había cando marchara, co equipo ocupando postos de descenso a Preferente. Disputou co club lucense os 19 partidos restantes da tempada, anotando catro goles, e logrou a salvación comodamente, ao rematar no 11º posto.

 De regreso no Fabril (2019-2021) 
Na tempada 2019/20, co Fabril en Terceira, gañou a titularidade dende o principio tendo un rendemento notable, pero foi na seguinte campaña cando se converteu no capitán e líder indiscutible do equipo, adestrado por Juan Carlos Valerón. Disputou 41 partidos co Fabril, anotando cinco goles e gañando a Copa Deputación 2019.

 Deportivo da Coruña (2021-presente) 
O 1 de febreiro de 2021, último día do mercado invernal, o Deportivo da Coruña anunciou a tramitación das fichas de Rayco e Diego Villares co primeiro equipo, como reforzos invernais no peor momento deportivo da historia do club, na Segunda División B e fóra dos postos de ascenso. Debutou co Deportivo o 7 de febreiro no Campo do Vao fronte ao Coruxo, con derrota por 2-0. Foi titular en todos os restantes partidos, converténdose nun dos piares do equipo adestrador por Rubén de la Barrera e sendo galardoado ao remate da tempada como Xogador Estrella Galicia, tras unha votación entre os afeccionados do club para elixir o mellor xogador da tempada.

Continuou sendo un dos xogadores máis importantes do equipo durante as seguintes dúas campañas na nova Primeira División RFEF, pero o club viviu dúas novas decepcións ao perder o ascenso en senllas promocións frustradas. Na tempada 2023/24 incorporouse ao equipo o andaluz José Ángel, co que Villares formou un excelente pivote no centro do campo, sendo o bo traballo de ambos unha das claves do ascenso do equipo de Imanol Idiakez á Segunda División. Disputou un total de 40 encontros, 38 deles como titular, e anotou catro goles. O seu rendemento fixo que recibise o Premio Estrella Galicia ao mellor xogador do club durante a tempada, o segundo da súa carreira.

Na tempada 2024/25 debutou na categoría de prata, e aínda que lle custou un tempo adaptarse, acabou sendo un imprescindible no centro do campo xunto a José Ángel. En xaneiro de 2025, trala saída de Lucas Pérez do Deportivo, Villares converteuse no novo capitán do equipo, aínda que xa levaba usando ocasionalmente o brazalete dende 2022. Pechou a tempada con 41 partidos e 4 goles, igualando a súa mellor marca anotadora no Deportivo.

 Palmarés 

Fabril
 Copa Deputación da Coruña (1): 2019.

Deportivo da Coruña
 Primeira Federación (1): 2023/24.

 Estatísticas 
ClubTempadaDivisiónLigaCopa do ReiOutrosInclúe partidos de promoción de ascenso a Segunda División e a Segunda División B e final de campións de Primeira Federación.TotalPartidosGolesPartidosGolesPartidosGolesPartidosGolesRacing Vilalbés2013/14Terceira30----302014/15Terceira241----2412015/16Terceira335----3352016/17Terceira375----3752017/18Terceira374--404142018/19Terceira194----194Total club15319004015719Fabril2018/19Segunda B101----1012019/20Terceira243----2432020/21Terceira122----122Total club4660000466Deportivo da Coruña2020/21Segunda B12000--1202021/221ª RFEF 34 1 1020 3712022/231ª RFEF 33 4 102 0 3642023/241ª RFEF36420204042024/25Segunda40410--414Total club15513506016613Total carreira 354 38 5010 0 36938

 Notas 

 Véxase tamén 
 Ligazóns externas 
 Datos do xogador en BDFutbol .
 Datos do xogador en LaPreferente.com .
 Datos do xogador en Soccerway .

Categoría:Nados en 1996
Categoría:Nados en Vilalba
Categoría:Futbolistas de Vilalba
Categoría:Centrocampistas de fútbol
Categoría:Xogadores do Racing Vilalbés
Categoría:Xogadores do Deportivo Fabril
Categoría:Xogadores do Deportivo da Coruña